РЕГЛАМЕНТ (ЕО) № 182/2008 НА КОМИСИЯТА
от 28 февруари 2008 година
за изменение на Регламент (ЕО) № 1146/2007 за приемане на план относно разпределянето между държавите-членки на ресурси, начислими към финансовата 2008 г., за снабдяването с храна от интервенционните складове в полза на най-нуждаещите се лица в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 43ж от него,
като има предвид, че:
(1)
Поради значителното повишаване на цените на хранителните продукти през втората половина на 2007 година, финансовите ресурси, предоставени на разположение на държавите-членки за годишния план за разпределение за 2008 година в окончателния бюджет, надхвърлиха ресурсите, предвидени в Регламент № 1146/2007 на Комисията (2). Тези отскоро налични ресурси следва да се разпределят между държавите-членки, въз основа на техните заявки и нужди, съобщени съгласно член 1, параграфи 1 и 2 от Регламент (ЕИО) № 3149/92 на Комисията от 29 октомври 1992 г. относно установяване на подробни правила за снабдяването с храна от интервенционни складове в полза на най-нуждаещите се лица в Общността (3).
(2)
Регламент (ЕО) № 1146/2007 следва да бъде съответно изменен.
(3)
Управителният комитет за общата организация на селскостопанските пазари не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (ЕО) № 1146/2007 се изменят в съответствие с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 февруари 2008 година.